સત્તર વર્ષના રોહનથી લઈને બાવન વર્ષના ટેમી સાથે ચાર્લી ડાન્સ-કૉમ્પિટિશનમાં ઊતરવા માગે છે, પણ મજાની વાત એ છે કે આ ટીમ પાસે માત્ર ઝનૂન છે. આ ઝનૂનીઓને ડાન્સ શીખવવા માટે ચાર્લી મોહિની જોશી (દીપિકા પાદુકોણ)ને લઈ આવે છે. મોહિની બારગર્લ છે અને તેનું ખ્વાબ છે કે એક દિવસ તે પોતાની ડાન્સ-ઍકૅડેમી શરૂ કરશે. હંમેશાં ખરાબ નજર સહન કરતી અને માન માટે તરસતી રહેતી મોહિની ચાર્લીની ટીમને તૈયાર કરવાનું કામ શરૂ કરે છે. જોકે એક દિવસ તેને અચાનક ખબર પડે છે કે જે ટીમ છે એ ડાન્સ માટે નહીં પણ દુબઈના બિઝનેસ-ટાઇકૂન ચરણ ગ્રોવર (જૅકી શ્રોફ)ની સામે જંગે ચડવા માટે આ કૉમ્પિટિશનનો ઉપયોગ કરી રહી છે ત્યારે તે બધાને છોડીને નીકળી જાય છે, પણ ચાર્લી તેની સામે બધાનો ભૂતકાળ વર્ણવે છે. ચરણ ગ્રોવર એ માણસ છે જે અસંખ્ય નર્દિોષ લોકોને ફસાવીને અબજોપતિ બન્યો છે. એક તબક્કે ટીમને છોડવા તૈયાર થયેલી મોહિની હવે ટીમને સાથ આપવા તૈયાર થાય છે અને એની તૈયારીની સાથે ઇન્ડિયાવાલે કોઈક જુદા જ મકસદ સાથે દુબઈ જવા રવાના થાય છે. ટીમનો હેતુ ચરણની અબજો રૂપિયાની સંપત્તિ અને ઝવેરાત લૂંટીને તેને કડકો કરી નાખવાનો છે, પણ એમ કરવા જતાં આખી ટીમ ફસાઈ જાય છે. જોકે ફસાયેલી એ પરિસ્થિતિ વચ્ચે પણ બધા એક રહીને આગળ વધે છે.